ANAN ควักเงิน 771 ลบ. เช่าที่ดินย่านพัทยา 30 ปี ลุยพัฒนาโครงการเซอร์วิส อพาร์ตเมนต์
ANAN ควักเงิน 771 ลบ. เช่าที่ดิน "ยี. ไอ. ซี. มาร์เก็ตติ้ง" ย่านพัทยา 30 ปี ลุยพัฒนาโครงการเซอร์วิส อพาร์ตเมนต์
4 ต.ค. 2561

บริษัท อนันดา ดีเวลลอปเม้นท์ จำกัด (มหาชน) หรือ ANAN ระบุว่า เมื่อวันที่ 3 ตุลาคม 2561 บริษัท เอเอช-เอสพีวี 5 จำกัด (เอสพีวี 5) ซึ่งเป็นบริษัทย่อยของบริษัท (บริษัทถือหุ้น 99.7% ของจำนวนหุ้นทั้งหมดของเอสพีวี5) ได้เข้าลงนามในสัญญาเช่าที่ดิน (สัญญาเช่าที่ดิน) กับบริษัท ยี. ไอ. ซี. มาร์เก็ตติ้ง จำกัด (ผู้ให้เช่า) ซึ่งไม่เป็นบุคคลที่เกี่ยวโยงกันกับบริษัท เพื่อเช่าที่ดินซึ่งตั้งอยู่บริเวณถนนพัทยา สาย 2 จากผู้ให้เช่า
โดยมีเนื้อที่รวมประมาณ 4 ไร่ 92 ตารางวา และพัฒนาโครงการอสังหาริมทรัพย์ประเภทห้องพักอาศัย (Serviced Apartment) บนพื้นที่เช่าดังกล่าว ซึ่งมีกำหนดระยะเวลาเช่า 30 ปีนับแต่วันถัดจากวันครบกำหนดระยะเวลาก่อสร้าง คิดเป็นมูลค่าเงินลงทุน (ซึ่งประกอบด้วยค่าเช่าและเงินลงทุนในการพัฒนาโครงการ) รวมทั้งสิ้นเป็นเงินจำนวนกว่า 771 ล้านบาท ซึ่งเป็นไปตามมติที่ประชุมคณะกรรมการบริษัท ครั้งที่ 8/2561ซึ่งประชุมเมื่อวันที่ 17 กันยายน 2561 ในการเข้าทำสัญญาเช่าที่ดิน และการพัฒนาโครงการอสังหาริมทรัพย์ประเภทห้องพักอาศัยหรือโรงแรมบนพื้นที่เช่าดังกล่าวเข้าข่ายเป็นรายการได้มาซึ่งสินทรัพย์ของบริษัทซึ่งมีขนาดของรายการสูงสุดเท่ากับ 2.1716%
ทั้งนี้ ตามวิธีการคำนวณตามเกณฑ์มูลค่ารวมสิ่งตอบแทนตามงบการเงินรวมของบริษัทฉบับสอบทาน สำหรับงวด 6 เดือน สิ้นสุด ณ วันที่ 30 มิถุนายน 2561 ภายใต้หลักเกณฑ์ของประกาศคณะกรรมการกำกับตลาดทุน ที่ ทจ. 20/2551 เรื่อง หลักเกณฑ์ในการทำรายการที่มีนัยสำคัญที่เข้าข่ายเป็นการได้มาหรือจำหน่ายไปซึ่งทรัพย์สิน และประกาศคณะกรรมการตลาดหลักทรัพย์แห่งประเทศไทย เรื่อง การเปิดเผยข้อมูลและการปฏิบัติการของบริษัทจดทะเบียนในการได้มาหรือจำหน่ายไปซึ่งสินทรัพย์ พ.ศ. 2547 (ประกาศรายการได้มาหรือจำหน่ายไป)
อีกทั้ง เมื่อคำนวณรวมขนาดรายการได้มาซึ่งสินทรัพย์ของบริษัทที่เกิดขึ้นทั้หมดในช่วงระยะเวลา 6 เดือนที่ผ่านมาตามเกณฑ์มูลค่ารวมของสิ่งตอบแทน ซึ่งมีขนาดเท่ากับ 8.9474% ตามประกาศรายการได้มาหรือจำหน่ายไป